khistorydata/jeongjo-sjw-relations huggingface dataset:
정조 3년
己亥十月二十三日辰時。上御誠正閣。晝講入侍時。知事黃景源。特進官鄭光漢。參贊官李義弼。侍讀官李儒慶。檢討官朴天行。假注書徐鼎修。記事官李信祜鄭東浚。行副護軍金樂淳。以次進伏訖。上進講論語。讀前受音。自子曰賢者避世。止冢宰三年。儒慶進讀。自子曰上好禮則。止欲速成者也。上又讀新受音訖。儒慶曰。上好禮。民易使也。蓋言其功效也。敬者。聖人之極功。而後學初學之工。亦必自敬爲始。則敬乃徹上徹下之功。伏願敬禮二字加勉焉。以今番江都雷異事言之。在京則雖不得聞。而豈以聞與不聞。有所間哉。伏望益加警省焉。天行曰。今因文義中幼而不遜弟。敢此仰達矣。小學題辭曰。蒙養不端。長益浮靡。鄕無善俗。世乏良才。人才培養。雖難責之於時月間。小學之講。其有補於風化則大矣。臣竊觀外邑小學講申飭之時。雖村閭常賤之子。猶能知有小學之書。近年以來。專爲文具。慢不擧行。故雖士夫子支。殆不知灑掃應對之文。實爲慨然。臣謂另加申飭。使外邑着實擧行。則亦可爲蒙養之一端矣。上曰。所奏甚好。出擧條申飭。可也。出擧條景源曰。堯舜別無他道。不過篤恭之工。而以至於天下平。蓋修己以安百姓。皆出於敬之一字。於此留神。是臣區區之望也。光漢曰。臣則別無可達之事矣。儒慶曰。向者李顯永疏中養賊。便一圈豕。圈者爲牢。禁其突逸者也。顯永則自聽政時。長在於外。不知此裏面。有此云云。不是異事。而臣則待罪是職於聽政之初。故詳知裏面。妖雲之疏。投呈於乙未十二月二十一日。其夜養賊。以都憲入侍尊賢閣。聖敎截嚴。則佯若不知。其疏語乃曰。一見疏本。可以知之矣。及見。乃發啓而退。不得已也。其時妖雲之疏。養賊豈有不知之理。其後囊貯一疏。欲爲翻覆之計。麟厚兩賊之勢燄依舊。則養賊比之於豕。正是突逸之時矣。堂疏旣非目覩。則其時養賊。以入圈之豕比之者。恐或有未詳者矣。天行曰。圈豕云者。蓋謂防其鴟張奮突。使不敢肆其胸臆之意也。古人文字。斷章取義。固不害於文理。而上番奏達。未保其必然矣。凡於看文字之際。或有人見之不同。而此則恐不然矣。天行曰。上番俄以沁都雷異。因文義仰達矣。大抵天之示警。豈有遠近中外之別。而雲臺有報。則上下恐懼驚動。乃爲陳戒之語。而至於外方。則雖有可驚可愕之異。循例陰晴狀聞之外。慢不趁卽馳啓。實非所以應天以實之道。此後各別申飭各道。俾無因循不卽上聞之弊。何如。上曰。所達甚好。方欲另飭下敎矣。出擧條信祜曰。臣嘗欲以外方日記事。一奏筵席。而旣無言端。猥越是懼。因循未果矣。今因儒臣之奏。敢此仰達矣。諸道之設置兼史者。蓋欲使採訪一道之內。善惡之可以勸懲者。災祥之可以記載者。隨而詳記。以備內史之採錄也。顧其法意。豈不重也。而挽近以來。此法浸壞。其所修送者。不過陰晴而已。甚或至於竝與陰晴而不爲修送。若此不已。則史臣何以廣其聞見。補其闕漏哉。自今以後。凡道內之災祥。民俗之善惡。詳載而細記之。每於四季朔上送之意。另加申飭。定式施行。則庶可無如前之患矣。上曰。依爲之。出擧條上曰。玉堂故事收納。自是古例。而近來則公然廢却。何也。此後依古例爲之。可也。上曰。近來言路永塞。君德得失。朝廷是非。豈無一事之可論者。而忌諱成風。媕婀爲事。誠可慨然。雖聖人之事。千載之下。或有後學之起疑處。則人非聖人。每事不得盡善。則豈無可言之事乎。天行曰。臣於見職。伏蒙特除之恩。而行公多日。尙未出一言論一事。以答求助之聖意。莫非臣等之罪也。上曰。上番儒臣則曾在翰林時。有投疏徑出之事。其時或謂之過當。而其心則不無可尙矣。近爲館職以來。寂無一言。予則以爲。士大夫風節固不當若是也。下番儒臣。居此職亦已有日。而何無一言論事乎。實爲之慨然也。儒慶等曰。此莫非臣等之罪也。聖敎之下。實不勝惶悚矣。上曰。在上之人。若有導言之德。則在下之人。豈至若是之媕婀乎。莫非予自反處也。義弼曰。法講事體。何等嚴重。而安春君烿。未及待令。事甚未安。推考警責。何如。上曰。依爲之。出擧條命經筵先退。命書傳敎曰。明日封裹處所。資始門外爲之。命退。諸臣以次退出。
정조 3년
己亥十月二十三日午時。上御誠正閣。禮房承旨入侍時。左副承旨朴祐源。假注書徐鼎修。記事官李信祜鄭東浚。以次進伏訖。上命書傳敎曰。春秋館堂郞進詣史庫。實錄考出以奏。又命書傳敎曰。今聞當考實錄。京史庫。不爲奉安云。明朝本館堂郞。進詣沁都。考出以來。上曰。春秋館堂上中。有實病及在外人許遞。前望單子入之。待下批牌招察任。出榻敎命書傳敎曰。前都承旨李義翊。同春秋除授。使之考出以來。又命書傳敎曰。前後飭敎。非止一再。況事係師律之事乎。昨夜摘奸。旣多執捉。以至軍物。不知見失之爲幾何。日已過午。爲該營大將者。不言皂白。重宿衛之義。果安在哉。反不如分疏之訓局矣。昨日建陽門入直把摠哨官。令本營都提調決棍。該大將李敬懋。從重推考。命退。諸臣以次退出。
정조 3년
行都承旨鄭民始坐。左承旨李得臣坐。右承旨金文淳坐直。左副承旨朴祐源坐直。右副承旨李義弼坐。同副承旨李世奭坐。注書二員未差。假注書李錫夏仕直徐鼎修奉命在外。事變假注書吳翼煥仕。
정조 3년
金文淳啓曰。大司憲宋文載。執義兪彦鏶。掌令金鍾厚高益擎在外。朴平沈樂洙尹得孚牌招未下。今日以監察茶時之意。敢啓。傳曰。知道。
정조 3년
李世奭啓曰。工曹判書趙重晦。除拜後過三日不爲出肅。依定式推考警責。仍卽牌招察任。何如。傳曰。允。
정조 3년
傳于朴祐源曰。禮房承旨入侍。
정조 3년
傳于金文淳曰。軍士房承旨入侍。
정조 3년
傳于李義弼曰。都承旨有闕。政事當日爲之。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左副承旨朴祐源進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以鄭民始爲都承旨。丁述祚爲戶曹正郞。
정조 3년
兵曹口傳政事。判中樞府事單具允鈺。
정조 3년
李得臣啓曰。今日入侍諸承旨。當爲備員。新除授都承旨鄭民始。所當牌招。而拘於廳規。不得請牌。何以爲之。敢稟。傳曰。卽爲牌招。
정조 3년
以副校理尹行修。修撰李顯永牌不進罷職傳旨。傳于李世奭曰。只招。
정조 3년
傳于李得臣曰。明日次對。依例來會。
정조 3년
李得臣啓曰。明日次對。兩司當爲進參。除在外外。呈告人員。竝待開門牌招。何如。傳曰。允。
정조 3년
傳于朴祐源曰。明日次對。午後來會。
정조 3년
傳于李世奭曰。禮房承旨。議政府封裹後入侍。
정조 3년
傳于李得臣曰。藥房水剌撤罷。提調當入侍矣。藥房提調具允鈺留待。
정조 3년
傳于李世奭曰。女水工水工熟手。各木布各五疋。米七斗。女水一人。木七疋。布五疋。米十斗。軍士米布參酌題給。
정조 3년
傳于金文淳曰。夜對爲之。
정조 3년
以校理金宇鎭牌不進罷職傳旨。傳于金文淳曰。只推。
정조 3년
李世奭。以弘文館言啓曰。校理金宇鎭。旣有只推之命。卽爲牌招察任。何如。傳曰。允。
정조 3년
金文淳。以弘文館言啓曰。副校理尹行修。修撰李顯永。旣有只推之命。竝卽牌招察任。何如。傳曰。允。鎭日牌招。以違爲事。雖因情勢之有素而然云。其在分義。極涉寒心。至於尹行修所引之事。不但水流雲空。事屬先天矣。又若李顯永。聞旣前此出肅見職云。而況如此人處義者。昨年亦有行公。則又焉敢一味撕捱。竝從重推考。申飭行公。
정조 3년
李世奭。以月覲門造成所言啓曰。門役今已完畢。宮墻亦爲修築。蓋瓦臣親審。鎖鑰封標後。開金送于政院。圍排撤毁。而門額未及經稟。姑不得懸揭之意。敢啓。傳曰。知道。門額明朝亦揭。可也。
정조 3년
朴祐源。以實錄廳郞廳。以摠裁官意啓曰。本廳堂上李命植。卽遞藩任。還爲差下。堂上有闕代。前監司李在簡。漢城府左尹李衍祥。差下察任。都廳郞廳之有頉者。多至十餘人。故纂修書役。極爲苟簡。有闕代。以前司諫李東郁。前都事韓晩裕。司憲府持平尹得孚。副司果李師濂李正薰。前縣令沈基泰差下。竝使之察任。郞廳嚴思晩權以綱李命勳。方在違牌坐罷中。令該曹依例權付軍職。冠帶常仕。郞廳申致權。病難察任。今姑減下。何如。
정조 3년
金文淳。以御營廳言啓曰。月覲門左右宮墻。今已畢築。把守軍依例撤罷。集春營還入直之意。敢啓。傳曰。知道。
정조 3년
又以禁衛營言啓曰。依傳敎。水剌間熟手本營軍閑良李壽夢安繼林等。限已身勿爲除案。兼司僕料米。今朔爲始磨鍊上下。而帖文則令兵曹奉承傳施行之意。敢啓。傳曰。知道。
정조 3년
領議政徐命善。左議政洪樂純等。伏以。初覆入侍時。下詢二十五日次對行否。臣等以當行之意。仰達而退矣。今始伏聞明日卽翼陵忌辰齋戒。自前除非特敎。則無齋戒日來會之規。而臣等矇未覺察。率爾仰奏。臣等之觸事昏憒。於是乎益著矣。次對則明將頉稟。而臣等妄對之罪。無以自恕。伏乞亟賜譴罰。以安微分焉。答曰。省箚具悉卿懇。日前筵奏。不過一時錯認之致。何庸過辭。卿等安心。仍參明日賓對。仍傳曰。此批答遣史官傳諭于領左相處。
정조 3년
吏曹參判兪彦鎬疏曰。伏以。臣猥陳請急之章。恭俟擅行之誅。乃蒙聖慈曲貸。特許救護。臣祗奉恩批。且感且惶。竊自幸螻蟻微私。已垂矜諒。庶幾安意扶將。獲伸至情。玆伏奉傳敎下者。以銓堂俱空。促臣上來察職。臣聞命震越。宜卽竭蹶趨承之不暇。而第臣母病。已經多日。汔無分減。蓋其素患痰眩之症。源源委已痼。每値霜氷之交。發作如期。而向因風氣不適。脫着失宜。添得外感之重者。氣滯而寒熱交作。胃逆而飮噉專廢。精神昏瞀。氣息懍綴。目今情勢。萬萬焦迫。實難頃刻離側。其欲進而承命。則人理之所不忍。退而任情。則分義之所不敢。去留兩難。公私俱妨。戰慄憂灼。不知所出。惟有疾聲申籲。庶或蒙幸於孝治之下。乃敢不避煩猥。仰瀆崇嚴。伏乞天地父母。曲賜鑑諒。亟削臣本兼諸職。以便省救。仍勘臣慢命蔑分之罪。以嚴邦憲焉。答曰。省疏具悉。俟親病少間。卽爲上來行公。
정조 3년
兵曹參判李普行疏曰。伏以。臣於日者選部之任。冒控血懇。幸蒙日月之明。曲加體諒。卽賜允兪。批諭隆摯。迥出尋常。榮動搢紳。瞻聆咸聳。臣是何人。當此異渥。惶感之極。不知所云。然竊自幸從玆以往。庶幾沐浴恩造。隨分自安。而不意惠堂與備局有司之命。又復繼下。臣於是。茫失所圖。益不知所以自措也。噫。從前居是任者。自非才猷峻望。必資歷久次。而朝廷之所掄揀。比他尤有異焉。則今臣之愚。彼此無當。何所彷彿。而誤恩之荐加。乃至此哉。揆以義分。誠不容仍因冒膺。而抑又有惶懼不安者。夫官爵。朝廷之公器也。雖有才猷之出人者。猶不可以一人之身。兼總兜攬。獨專寵榮。況臣不肖。乃於許多群彦之中。偏蒙殊遇。所帶職名。毋論緊漫。前後稠疊如此。其爲澆濫。不亦甚乎。負乘之譏。過福之憂。猶屬臣一己之事。而雖不足恤。其於累聖簡而駭聽聞何。惟殿下垂則哲之明。布曲成之澤。憐臣之情。納臣之懇。旣已許施於前矣。又豈可靳持於後乎。玆敢冒入文字。更瀆崇聽。伏乞天地父母。俯加矜察。將臣兼帶惠堂備局有司之任。特爲解免。移授可堪之人。俾朝廷公器。不至於偏濫。而私分得以少安。千萬幸甚。答曰。省疏具悉。卿其勿辭行公。
정조 3년
己亥十月二十四日。兼春秋朴行淳。刑曹啓目。罪人式連再覆施行。啓。傳曰。允。
정조 3년
刑曹啓目。殺獄罪人李千奉。罪狀終不吐實。嚴刑得情。何如。啓。傳曰。更加嚴刑。期於得情爲良如敎。
정조 3년
刑曹啓目。僞寶罪人朴𤩕。嚴刑輸款。何如。啓。傳曰。更加嚴刑。期於得情爲良如敎。
정조 3년
刑曹啓目。僞寶罪人金奉鎭。嚴刑得情。何如。啓。傳曰。更加嚴刑。期於得情爲良如敎。
정조 3년
刑曹啓目。罪人尙光澤再覆施行。啓。傳曰。允。
정조 3년
刑曹啓目。罪人金龍河。加刑取服。何如。啓。傳曰。此罪人之如是抵賴。極爲痛駭。眞所謂故犯之故犯。更良除尋常各別嚴刑。期於輸情爲良如敎。
정조 3년
己亥十月二十四日卯時。上御誠正閣。禮兵房承旨入侍時。左承旨李得臣。左副承旨朴祐源。假注書李錫夏。記事官金健修李信祜。以次進伏訖。上曰。今日方物封裹。何承旨進去乎。得臣曰。都承旨進去矣。上曰。今日殿座。旣有諸承旨入侍之命。則都承旨之獨爲右位占便之計者。極爲非矣。當處分。而方物封裹。禮房進去。可也。仍命祐源先退。命書傳敎曰。事或謂知古例則近矣。其不知輕重之分則誠大矣。院規每如封裹及望闕禮等進去。輒以右位求去者。蓋以自此直爲歸家之爲便也。今日殿座有命。諸承旨皆命進參。則在一院之長。豈可膠守取便之院規。況院規又非都承旨必也進去者乎。此人甄用。意在或有淬勵處。而今也反是。除拜之後。一未登筵。徒知巧避爲事。此雖小事。決不可一味屑屑於此等之人。都承旨柳戇罷職。此後政院小知恪勤之意事。竝令知悉。仍命退。諸臣以次退出。
정조 3년
己亥十月二十四日巳時。上御資始門內。方物封裹看品入侍。藥房提調同爲入侍時。藥房提調具允鈺。左承旨李得臣。右承旨金文淳。左副承旨朴祐源。右副承旨李義弼。同副承旨李世奭。假注書李錫夏。記事官金健修李信祜。以次侍立訖。上曰。政院隷召入內庭。各司封裹物種。各其件分置。勿爲錯雜。而以爲看品之地。可也。上命允鈺進前。仍下詢曰。卿之在藥房。今爲幾年乎。允鈺曰。三年矣。上曰。三年供職。無一欠典。此誠不易也。今則撤罷藥房。卿當出去。予甚悵然矣。允鈺曰。近密之地。待罪三年。無一功效。而今當辭退。徒切耿結之忱矣。上命書傳敎曰。今則藥院分設。直所旣已撤罷矣。三載之間。晝夜誠勤之勞。難以悉記。雖於五日十日直宿。猶有酬勞之重典。錫之臧獲。陞其官秩。蔭補及於子孫。則況提調今日之勞乎。藥房提調具允鈺加資。子壻弟姪中一人。相當窠調用。水剌書員三人。從自願免賤。仍令厚料布衙門。待闕劃卽收用。水剌熟手。聞是營卒云。兼司僕帖成給。水工軍士等。令該曹米布勿拘前例。從厚題給後罷送。又命書傳敎曰。藥房女水工一名。從自願免賤。俄者施賞熟手。令本營門。限已身勿爲除案事奉承傳。上曰。政官若不出去。仍留開政事。分付。可也。賤臣分付後還入。上曰。都承旨牌去來催促。可也。文淳曰。問于院隷。則今方入來云矣。上曰。戶判旣命加資。尙瑞院官員。催促入來。加資敎旨安寶以給。仍爲肅謝之地。可也。允鈺先退。義弼讀奏都承旨鄭民始肅拜單子。民始謝恩後進前。上曰。眼病今則向差乎。民始曰。尙未差減。而聞有殿座之命。故扶病入來矣。上曰。封裹物種。次第看品。可也。民始等奉進黃苧華席油芚紙封等物。次第看品後。民始曰。品皆好矣。而其中黃苧四匹及白面紙。非好品。不堪用矣。上曰。品劣者還爲出給。使之改色捧上。可也。命書領左相聯名箚批。仍還內。諸臣以次退出。
정조 3년
己亥十月二十四日申時。上御誠正閣。禮房承旨入侍時。左副承旨朴祐源。假注書李錫夏。記事官金健修李信祜。以次進伏訖。上曰。今日封裹。禮堂誰爲進去乎。祐源曰。參判進去矣。上曰。封裹物件中有執頉者乎。祐源曰。白面紙九十餘卷。品甚不好故執頉。而黃苧御覽四匹還給之外。皆無頉矣。上曰。大臣誰爲進去乎。祐源曰。領左相皆進去矣。上曰。封裹物種。盡爲結裹乎。祐源曰。結裹幾盡。而臣則急於復命。未及畢見。而先爲入來矣。上命退。諸臣以次退出。
정조 3년
己亥十月二十四日酉時。上御誠正閣。夜對入侍時。侍讀官李儒慶。檢討官朴天行。參贊官金文淳。假注書李錫夏。記事官金健修李信祜。以次進伏訖。上曰。注書出去。坐直承旨入侍事。分付。可也。坐直承旨入侍。出榻敎賤臣承命出來。左副承旨朴祐源。召入進前。上曰。上番讀之。可也。儒慶讀奏陸宣公奏議。自請遣使臣宣撫。至論淮西管內水損。上曰。下番讀之。天行讀奏自諭密旨。至未蒙允許。上曰。參贊官讀之。文淳讀奏自伏慮轉成遲滯。至敎化以興。上曰。注書讀之。賤臣讀奏自晉卿起自文儒。至則甚不然。上曰。兼春秋讀之。健修讀奏。自夫以胥吏。至陛下何尤焉。上曰。下番翰林讀之。信祜讀奏自嗣位之初。至謹奏。上曰。文義陳之。儒慶曰。人君救災恤民之政。當視四海爲一家。而德宗之世。水潦爲災。惠澤未遍。所以陸宣公之有此奏也。晉人之飢。秦人饋粟。隣國之君。猶尙如此。況君天下而臨萬方者。其可忽於爲民恤災之道哉。普天之下。莫非王土。率土之民。莫非王臣。則所當均敷惠澤。救恤災患。使匹夫匹婦。皆得其所。伏願留念於此焉。上曰。下番陳之。天行曰。人君恤民施澤之道。當以實心實政。而德宗之時。實惠未究。民生多困。諸道之災。未卽救濟。淮西之飢。多以爲利。是豈爲人上者之一視遐邇。均被惠澤之意也哉。以故陸宣公以速降德音。深示憂憫爲言。蓋欲德宗之遇災恤民。哀憫矜惻。誠心救濟。使國家行實政。而民生被實惠也。伏願鑑於此而留意焉。上曰。參贊官陳之。文淳曰。儒臣皆已陳奏。臣則別無仰達者矣。上曰。玉堂古事。何不製入乎。儒慶曰。臣與下番。意見不一。各成文字。故未克入啓矣。上曰。意見旣異。則以各其所製書入。可也。命儒慶天行先退。命文淳祐源分讀公事。竝踏下。又命書吏曹參判兪彦鎬。兵曹參判李普行疏批。上曰。疏批無未下者乎。文淳曰。無之矣。上命書傳敎曰。月覲門鎖鑰。旣命藏置政院。而其在愼重之道。又與闕門有異。令該曹造成櫃子。盛此門鎖鑰。開閉時。依他闕門例出給。司鑰與守門將眼同開閉。還閉後。亦依集春門鎖鑰例入啓。踏啓字於櫃封還下。然後藏置本院事。政院知悉。上曰。三覆日子。更爲推擇。可也。仍命退。諸臣以次退出
정조 3년
行都承旨李衍祥坐。左承旨李得臣坐直。右承旨金文淳坐。左副承旨朴祐源坐。右副承旨李義弼坐。同副承旨李世奭坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
傳于朴祐源曰。左副承旨入侍。
정조 3년
傳于李得臣曰。大臣備局堂上引見。
정조 3년
以副校理尹行修。修撰李顯永牌不進罷職傳旨。傳于朴祐源曰。飭敎之下。焉敢若此。更卽牌招察任。
정조 3년
傳于李得臣曰。昌城尉赴燕時所用白綿紙四百卷入之。
정조 3년
金文淳啓曰。三覆日字。更爲擇入事。命下矣。令日官推擇。則來十一月十二日爲吉云。以此日擧行之意。分付該曹。何如。傳曰。允。
정조 3년
傳于李得臣曰。都承旨入侍。
정조 3년
備忘記。知有實𧏮。都承旨鄭民始。今姑許遞。
정조 3년
備忘記。行副司直李衍祥承旨除授。
정조 3년
傳于李得臣曰。新除授承旨牌招察任。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左承旨李得臣進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以任玉爲北部都事。兪彦鎬爲同經筵。邊得讓爲左尹。弘文館大提學黃景源。藝文館大提學黃景源。知成均黃景源單付。
정조 3년
兵批。兼判書洪樂性病。參判李普行病。參議兪恒柱病。參知李亨元入直進。同副承旨李世奭進。副司直鄭民始。副司果李信祜單付。
정조 3년
以副校理尹行修。修撰李顯永牌不進罷職傳旨。傳于李世奭曰。事體所在。殊極駭然。更爲牌招。嚴飭行公。若復違牌。直捧禁推傳旨。
정조 3년
兵曹口傳政事。副司果李命勳嚴思晩權以綱韓晩裕沈基泰。
정조 3년
傳于李得臣曰。召對爲之。
정조 3년
朴祐源。以禮曹言啓曰。來十一月初六日景慕宮冬享祭親行時。省牲省器。依例以親臨磨鍊擧行乎。敢稟。傳曰。知道。
정조 3년
朴祐源。以賓廳意啓曰。大提學圈點以入。而前大提學徐命膺。嫌不自書其名。依前例添書圈點之意。敢啓。傳曰。知道。
정조 3년
李得臣。以禁衛營言啓曰。西營入直軍兵直所移設事。頃已筵稟定奪矣。舊西營越邊人家。今旣自戶曹買得。今日爲始。該哨官領率軍兵。移直之意。敢啓。傳曰。知道。
정조 3년
李世奭。以賑恤廳言啓曰。因傳敎。每朔錢文一百五十兩式。自今朔爲始。輸送于龍洞宮之意。敢啓。傳曰。知道。
정조 3년
李得臣。以訓鍊都監言啓曰。弘化門入直哨官決棍。待出直擧行事。草記允下矣。哨官鄭宅柱。今已出直。決棍十五度。旗隊摠四名。各決棍十三度之意。敢啓。傳曰。知道。
정조 3년
李得臣。以禁衛營從事官。以都提調言啓曰。建陽門入直把摠哨官決棍。待出直擧行事。草記允下矣。把摠李天晟。哨官邊義邦。今已出直。各決棍十五度之意。敢啓。傳曰。知道。
정조 3년
持平尹得孚啓曰。臣性質迂疎。言議巽軟。本不合於耳目之任。而義重沐浴。冒沒登筵。臺體生疎。未及周旋。所懷之請陳。乃在於大臣卽退之後。至被承宣之請推。疎率不稱之實。於是乎著矣。臣何敢一刻晏然於臺次乎。請命遞斥臣職。答曰。勿辭。亦勿退待。
정조 3년
正言金敍九疏曰。伏以。臣於春間。伏蒙恩除。濫叨憲職。沐浴義重。懲討是急。章皇出肅。終日詣臺。以諫院不備。不得傳啓。末乃以進退輕遽。特荷恩遞。繼以臺評峻發。而罰止譴罷。臣歸伏田廬。惶感無地。曾未幾何。特敍有命。不意今者。薇垣除旨。又下於千萬夢寐之外。恩諭繼降。馹騎臨門。臣誠惝怳感激。莫省攸措。揆以義分。卽當竭蹶趨承。以效古人不俟駕之誼。而第伏念。臺閣之任。地處自別。言義之職。廉防尤重。追思舊愆。咋措難悔。猥被新命。汗顔靡擧。臣何敢諉以時月之稍久。憑恃寵靈。冒沒廉隅。輒復爲揚揚行呼唱之計哉。且臣有私情之萬萬懇迫者。家有八耋偏母。素抱貞疾。長在枕席。而近因風寒所傷。重患毒感。氣息綿綴。粥飮厭進。臣以單孑一身。終鮮兄弟。且乏子姓。獨自扶將。晝宵莫離。人子至情。實無委舍從宦之望。玆敢不避猥越。縣道陳章。臣罪至此。益無所逃。伏惟聖明天地父母。特加省察。亟命攸司。鐫削臣職名。仍治臣逋慢之罪。以肅朝綱。以安私分。不勝幸甚。臣旣不敢以言職自居。則不宜有所論列。而愚衷所激竊附春秋亂臣賊子人得以誅之之義。輒敢瀝血而陳之。伏乞聖明。留神察納焉。噫嘻。痛矣。鄭妻龜柱之窮凶極惡。通天地亘萬古所無之妖逆。大夫皆曰。可殺。國人皆曰。可殺。以我殿下日月之明。寧有所未燭。而獨奈何上下相持。經年閱歲。致使凶肚逆喘。假息於覆載之間。妖腰亂領。尙逭藁街之誅。此誠群下之忱誠淺薄。有不足以孚格天心。而臣愚死罪。竊恐我殿下乾剛夬斷之用。猶有慊然於大易之義也。不然。古今世間。安有惡逆如鄭妻。凶賊如龜柱。而能一日偃息於地上者乎。抑臣竊有所私憂而過慮者。古語云。不獨天下之人。皆思顯戮。抑亦地中之鬼。已議陰誅。若復遷延時日。象刑未施。而罪惡已稔。天神靡容。或使萬古凶逆。獲殞於牖下。則將何以懲亂逆之情。而抉神人之憤哉。伏願聖明。更加深思。特降明旨。亟從三司之請。以答八域之望焉。噫嘻。痛矣。相福瑩中相集等諸賊之罪。可勝誅哉。究厥心腸。背君黨逆。猶屬例語。原情定罪。萬戮猶輕。而尙今靳允。輿憤愈激。伏乞聖明。夬賜允從。依律處斷焉。此外諸賊。府院論啓。實出一國之公議。臣謂一倂允兪。亟正典刑。斷不可已也。臣無任激切祈懇之至。謹昧死以聞。省疏具悉。所陳當留意。爾其勿辭。救護母病焉。
정조 3년
己亥十月二十五日。兼春秋朴行淳。義禁府啓目。戶曹正郞李樂培門額塗金不善擧行罪。刑推得情。何如。啓。傳曰。職旣見汰。日又甚寒。照律乙良分揀爲旀。付過放送爲良如敎。
정조 3년
己亥十月二十五日卯時。上御誠正閣。左副承旨入侍。右承旨追後入侍時。左副承旨朴祐源。假注書李錫夏。記事官金健修李信祜。以次進伏訖。上曰。適有下敎於金文淳事。而誤認以左副。故有左副入侍之敎矣。注書出去。更以右承旨入侍事。分付。可也。右承旨入侍。出榻敎賤臣承命出來。右承旨金文淳召入進前。上曰。左副先退。可也。祐源退出。上命書傳敎曰。近來法紀解弛。人不畏法。雖以門禁一事言之。跟隨濫率。雜人爛入。前後申飭。何等截嚴。則曾未幾何。又復蕩然。肅肅淸禁。便作街市。此似小事。其流之爲弊。誠有不可勝言者。自今日。天明後更加申禁。而向於夜禁傳敎。亦有云云者。不必太縛束。亦不必太縱弛。以此意令兵曹知悉。如是下敎。而日月稍久之後。若有摘奸。而又復解弛。則今日以後。騎省堂郞。難免重勘。亦以此嚴飭。兵曹郞官。多不擇擬。以致此等之弊。在外人及近日入直佐郞。竝令該曹他官換差。各別擇擬。文淳曰。昨夜入侍。以疏批之盡下仰奏矣。退出後考之。則金敍九疏批。獨未下矣。上命書批答。文淳曰。三覆日子。更爲推擇。則今月前皆有拘忌云。何以爲之乎。上曰。至月亦有爲之之例乎。文淳曰。或有之矣。上曰。然則以至月擇日。可也。上命退。諸臣以次退出。
정조 3년
己亥十月二十五日午時。上御誠正閣。大臣備局堂上引見入侍時。領議政徐命善。左議政洪樂純。兼漢城判尹具善復。刑曹判書鄭尙淳。禮曹判書李福源。左參贊鄭光漢。行副司直權噵李柱國。行訓鍊院都正李敬懋。行副司直李邦一。大司諫徐有元。持平尹得孚。副校理李儒慶。正言李濟萬。修撰朴天行。左承旨李得臣。假注書徐鼎修。事變假注書吳翼煥。記事官金健修李信祜。以次進伏訖。命善樂純進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。昨見傳敎。有外水剌間撤罷之命。伏想聖心。必有商量而然矣。然臣等之心。實爲悵然矣。上曰。年前有非常變怪。故不得已有此擧。而此豈長可爲之事乎。今則旣已撤罷。還爲順便矣。命善曰。有親享之命。而日寒如此。誠可悶矣。上曰。今年則緣於多事。尙闕親享。故冬享則必欲親行矣。命善曰。前頭尙多日子。第觀其時日氣之如何。而更爲仰請計矣。命善曰。伏見月覲門造成後下敎。臣等之心。實爲感激矣。以此傳敎。添入於宮園儀則好矣。上曰。以此添入。可也。上曰。列聖誌狀璿源譜略凡例跋文。尙未成就。至今延拖誠爲可悶。事有所重。迄未擧行。以無大提學而然乎。命善曰。然矣。若有大提學則好矣。上命書傳敎曰。今因言端思之。列聖誌狀璿源譜略。皆是御極後。或祔廟後。卽爲擧行之事。而訖未爲之。此亦悚然之一端。且大臣旣有所奏。凡例及跋文製進。其在重事體之道。須待文衡之手。大提學方命差出。使之申飭。卽爲擧行。又命書傳敎曰。文衡圈點。得臣曰。大提學旣有圈點之命。前大提學徐命膺牌招。時原任大臣及九卿。亦爲命招。使之進參會圈之地。何如。上曰。依爲之。出擧條得臣曰。大提學旣有圈點之命。政官牌招開政。使卽下批。何如。上曰。依爲之。出擧條命善曰。此慶尙前監司李在簡狀啓也。備陳災結不足之狀。仍請前劃災四千結外一千七百九十三結加劃事。令廟堂稟處矣。當初道臣。旣不見槪狀。則何以知災結之爲幾許。而預先狀請乎。且朝家一依其狀請。準數許施。則又以爲不足。而更請加劃者。有違常格。大關後弊。慶尙前監司李在簡。從重推考。狀內辭緣。勿施。何如。上曰。左相之意。何如。樂純曰。領相旣奏。臣別無所達矣。上曰。依爲之。前道臣之當初災實狀啓中。不待槪狀。徑先剋削結數者。固有疎漏之失。以今更請之擧觀之。必有目下灼見白徵之弊而然也。此亦豈吾民口吻中物也。須從寧失之義。準數許施。似非過當。所請災結。特爲依狀請施行。可也。出擧條命善曰。卽見東萊府使李致中狀啓。則公作米退年差倭。屢次責諭。終不還歸云。公作米之每每請退。雖極痛駭。差倭之出來。今已屢月。在聖朝柔遠之政。恐不必一向靳持。限五年特爲許施。而此後無得更請事。嚴加責諭之意。分付。何如。上曰。依爲之。出擧條命善曰。糶糴之法意。本自不輕。有緩急則爲軍餉之需。値凶荒則爲賑貸之資。而雖以平時言之。嗣歲種子。亦必專靠於此。則今日之精捧。卽後日食實之基址也。愛民重農之本。孰大於此。而近年爲守令者。以一時要譽。爲姑息之策。小民亦以苟充彌縫。爲目前之幸。官民相蒙。糠粃居半。小民固不足責。受芻牧之任。而奉公如此。則烏在其分憂之義乎。且徵捧之際。鞭扑之政。易及於小民。罕加於吏鄕。故小民則東西稱貸。必先備納。吏鄕則抵賴官令。惟事觀望。及夫歲末停捧命下之後。實惠未歸於小民。奸計適中於吏鄕。此是尋常痛惋處。一番嚴防。在所不已。見今秋事告成。糴政方殷。許多弊端。雖不可一一枚擧。而爲先以此意出擧條。行會諸道。還上各穀。皆以精實者準捧。俾無分給時麤劣欠縮之患。觀望停捧之類。先爲嚴督。必於至月內畢捧。而如是申飭之後。不善擧行之守令。隨現重究。期有實效之意。分付道臣。何如。上曰。所奏。時務之最急者。依此申飭。可也。出擧條命善曰。各道災結。今已分俵矣。近來俵災之際。每有虛實相蒙之歎。致使惠澤未究於下民。白徵依舊於田間。朝家之不恤經費。軫念蔀屋之德意。適足爲奸鄕猾吏偸弄之資。事之孟浪。孰甚於此。從前立法之嚴重。申飭之諄複。非不勤且摯矣。而犯手之守令。抵罪相望。今年亦安知其必無此弊乎。道臣則管束守令。守令則操切吏鄕。親執精抄。從實均分。俾無如前混淆之患事。另飭諸道道臣。何如。上曰。依爲之。出擧條命善曰。先王寓兵於農。則兵農初無二科。凡今之操耒耜而事畎畝者。莫非兵也。軍籍雖繁。豈有民不足之慮。而爲守令者。言必稱民少軍多。良可訝也。近以黃口白骨之禁。前後飭敎。何等嚴截。而一番摘奸。無邑不犯。果使守令。盡革案外軍官。各廳募屬之名色。又括額外校院生。士夫家墓直。一一充塡於軍伍之闕額。則黃口白骨。不期頉而自頉矣。見今歲抄不遠。合有察飭之政。分付諸道。俾卽一一釐整。而或有因循之弊。以致現發之患。則該守令之照法勘罪。姑勿論。道臣亦難免論責。以此意申明知委。何如。上曰。依爲之。出擧條命善曰。戶籍之分合。專係於守令之廉貪。戶役煩重。則不得不合戶。戶役輕歇。則樂爲之分戶。是以唐臣李渤。歸自渭南。言舊三千戶者。今纔千戶。跡其所以。職由聚斂之臣。惟思竭澤。不慮無魚。乞降詔禁絶。此言儘得保民之要道。朝家黜陟之政。亦豈不視此而爲法乎。明年適當式年。不可無別般申飭。爲先行會諸道。査出縮戶之邑。亟行懲礪之政。以爲矯弊收效之地。何如。上曰。依爲之。出擧條命善曰。兵曹判書洪樂性。鍼灸受由矣。本兵劇務也。鍼灸長暇也。以此任徹此單。曾未多見。政院之捧入。終涉曲循。當該承旨推考。兵曹判書洪樂性所帶本兼。俱不可瘝曠。卽爲牌招察任。何如。上曰。依爲之。出擧條命善曰。敦府樞府。官制相若。故輔國除拜敦寧。則前帶樞銜。自在減下之中。向者訓將具善復。以判敦寧兼漢城判尹。遞判敦寧後。更付知事。此其已例也。昨日判敦寧具允鈺。加資後又付知事。有違格例。當該兵曹堂上推考。知中樞望單。勿施。何如。上曰。依爲之。出擧條命善曰。行大司成李命植。旣遞藩任。備局堂上還差。仍察海西句管。何如。上曰。依爲之。出擧條上曰。翰注之年少者。久置參下。亦或無妨。而至於其中年紀之稍多者。次次出六。以爲收用則。似好矣。命善曰。聖敎誠然矣。上命書傳敎曰。年紀淺少者。久置下列。俾其識進年長。以期鍊達成就固好矣。至如晩第之類。久屈參下。合有疏通之政。檢閱李信祜。今日政六品遷轉。旣以年之多少。有所提敎。則本館雖有右位。或以館規欲爲引義。此實有妨人就進。而躁已蹲在之嫌。以此預爲嚴飭。翰林中年少右位之以館規引義之疏。政院切勿捧入。又命書傳敎曰。前嶺伯事。已諭於大臣擧條批答。而所失非細。關係民生休戚。至如經費盈縮。不須說也。此道臣豈其臨歸倥傯。忽於事務而然乎。論以重民事之道。不可以問備薄警。仍而不問。前慶尙監司李在簡罷職。以備邊司全羅右水使柳許遞草記。命書傳敎曰。允。上曰。大臣備堂先退。得臣曰。持平尹得孚。賔對旣退之後。始乃進前。謂有所懷。雖緣筵體之生疎。而不可無警。推考。何如。上曰。依爲之。出擧條命書傳敎曰。每朔自戶。惠廳錢文。各一百五十兩式。以慈宮補用錢稱號。輸送于龍洞宮事。分付。命退。諸臣以次退出。
정조 3년
己亥十月二十五日未時。上御誠正閣。都承旨入侍時。行都承旨鄭民始。假注書徐鼎修。記事官金健修李信祜。以次進伏訖。上曰。下番翰林。今已出六。可謂悵然矣。信祜曰。區區下情無可仰達矣。上謂民始曰。承旨眼疾。近來則。何如。民始曰。此是本症而姑未差矣。上曰。文衡圈點。今方擧行乎。民始曰。以提學之不入。姑未擧行云矣。命民始讀奏公事訖。命退。諸臣以次退出。
정조 3년
己亥十月二十五日申時。上御誠正閣。召對入侍時。參贊官李得臣。侍讀官金宇鎭。檢討官朴天行。假注書徐鼎修。記事官權應奎金健修。以次進伏訖。宇鎭進讀陸宣公奏議。自前日顧少連。止伏用慙悚。上曰。下番讀之。天行讀自嶺南節度。止去邪勿疑。宇鎭曰。唐室之禍。專出於宦官。而其時之君。亦非不知此患。但其婦寺之忠。浸潤之讒。終不能覺悟。浸浸至於禍國而後已。此實爲千古人君鑑戒處也。此等處。推類而觀之好矣。天行曰。唐室宦官之禍。上番旣皆陳達。而蓋其時風習。已成痼弊。至於士大夫。都喪廉恥。趨附宦官。惟利所在。無所不爲。朝廷風習如此。而國其安乎。如裵延齡之小人。而德宗謂之以公淸者。乃所謂大奸似忠者也。賢邪分別。實非易事。而在上之人。若以至公之心視之。則必如鑑空衡平。物之姸媸輕重。自莫逃於前矣。此等處留神焉。上曰。好矣。上謂宇鎭曰。領府事病患。近來。何如。宇鎭曰。本有痰眩之症。而近復添劇。以復命之差遲。爲惶悚矣。上曰。玉堂故事。旣命復舊矣。上番知之乎。宇鎭曰。臣亦伏見傳敎矣。命玉堂先退。上曰。價布差使員入侍。價布差使員加里浦僉使林世載進伏。上曰。湖南年事。何如。世載曰。大體則大豐。而間或有雨水被害處矣。上曰。雨水之害。何邑最甚乎。世載曰。羅州等數邑。稍有水災。而其外則皆大豐矣。上曰。市直。何如。世載曰。今則市直高下。姑未的知。而秋成之後。則將至六七斗云矣。命退。諸臣以次退出。
정조 3년
行都承旨李衍祥坐。左承旨李得臣坐。右承旨金文淳坐。左副承旨徐有防坐。右副承旨朴祐源坐直。同副承旨李義弼坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
李義弼啓曰。大司憲宋文載在外。執義兪彦鏶在外。掌令金鍾厚高益擎在外。持平沈樂洙陳疏留院。尹得孚呈辭。今日以監察茶時之意。敢啓。傳曰。知道。
정조 3년
徐有防啓曰。列聖誌狀璿源譜略。凡例及跋文製進事。命下矣。新除授大提學黃景源。卽爲牌招。使之製進。何如。傳曰。允。
정조 3년
傳于李得臣曰。左副承旨入侍。
정조 3년
朴祐源啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
又啓曰。大提學黃景源牌不進推考傳旨。今方捧入。而成命之下。如是違牌。事甚未安。更卽牌招。何如。傳曰。允。
정조 3년
承旨前望單子入之。徐有防落點。
정조 3년
徐有防啓曰。大提學黃景源再牌不進推考傳旨。今方捧入。而成命之下。如是違牌。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
吏曹口傳政事。奉敎單徐龍輔。
정조 3년
徐有防啓曰。大提學黃景源三牌不進推考傳旨。今方捧入。而成命之下。屢違召命。不卽擧行。事體所在。極爲未安。所當更請牌招。而係是一日四牌。何以爲之。敢稟。傳曰。更爲牌招。
정조 3년
傳于李義弼曰。召對爲之。
정조 3년
傳于朴祐源曰。刑房承旨馳詣禁府刑曹。輕囚放釋後以聞。
정조 3년
李義弼啓曰。臣承命馳往義禁府考閱。則無時囚。仍往刑曹考閱時囚。則三十餘金不報罪人林鳳進。別肉罪人趙大得卞春得。風聞操縱罪人閔世光金海宗崔光潤。投錢罪人姜得載金遠大。別肉罪人趙召史等九人。係是輕囚。竝依聖敎放釋。其餘罪人等。罪名俱係深重。竝仍囚之意。敢啓。傳曰。知道。
정조 3년
李衍祥。以吏曹言啓曰。本曹郞官。今當差出。而前望只有二人。以二望擬入之意。敢啓。傳曰。知道。
정조 3년
吏曹口傳政事。以尹行修爲吏曹佐郞。宋民載爲兵曹佐都。
정조 3년
徐有防。以禮曹言啓曰。本曹所上奉使印信長廣。竝爲尺量。而各司所用奉使印信。詳考後草記事。旣承下敎矣。本曹所餘印信四十二顆內。十四顆則今方分送於各處。其餘二十八顆。詳考印跡。則都體察使印一顆方三寸二分。扈衛廳革罷印一顆方三寸。一品奉使印四顆方三寸二分。二品奉使印一顆方二寸八分。三品奉使印十二顆內。四顆方二寸六分。八顆方二寸四分。四品奉使印四顆方二寸四分。五品奉使印四顆內。一顆方二寸三分。三顆方二寸二分。六品奉使印一顆方二寸二分。而經國大典用印條。有曰。京外一品衙門印方二寸九分。二品二寸八分。三品二寸五分。四品二寸三分。五六品二寸一分。七品以下及土官都務司都轄司竝長一寸八分。廣一寸三分。以法典所載。此而方之。則二品奉使印一顆外。無一相合者。凡印信之違於法制方寸者。京外同然。而至於各司之行用奉使印。尤爲可駭。故捧甘各司。使之踏來印跡。而一一解篆。則奉使印信行用者。內侍府三顆。通禮院一顆。司僕寺一顆。東西活人署各一顆。奉常寺。東西籍田各一顆。能麽兒廳一顆。營繕九顆。訓鍊都監郞廳一顆。糧餉廳一顆。東氷庫一顆。軍器寺一顆。其餘各司印信中。司饔院成均館堂上印。養賢庫內贍寺濟用監尙衣院廣興倉長興庫司僕寺郞廳印。內儒司。曹司衛將及南所衛將東部南部印信。或漫漶之甚。難辨字畫。或全無篆跡。只有印形之意。敢啓。傳曰。知道。印信之如是訛謬。在所釐正。不容抛置之事。自卿曹更爲指一考據。劃卽草記稟定。
정조 3년
朴祐源。以備邊司言啓曰。全羅右水使柳。以其老父病勢危重。連呈辭狀。揆以情理。有難强令察任。今姑許遞。何如。傳曰。允。
정조 3년
李得臣。以摠戎廳言啓曰。水原坡州別驍士等己亥條都試。今月二十八日設行於本營之意。敢啓。傳曰。知道。
정조 3년
持平尹得孚疏曰。伏以。臣本以迂拙。猥叨臺職。昨日初參賓對。全昧體例。所懷請陳。乃在大僚旣退之後。其昏謬不審。壞損臺體大矣。而殿下不賜譴斥。以退出陳疏爲諭。天語溫溫。有若慈父之詔迷子。臣感激慙惶。達宵耿耿。玆敢略以文字。仰瀆崇嚴。惟聖明垂察焉。得伏見日昨憲長徐有寧之疏語。則所論四條。實出忠愛。而其中臚列魚有龜之罪狀者。在今日不可無之義理。爲千古不可易之公案。而殿下縱不卽賜之嘉納。奈之何反施之斥罷也。臣竊伏見傳敎下者。則以先朝已定之論爲敎。此則竊以爲不然也。夫天下之公論。有暫鬱於當日。而得伸於他日者。有未遑於當世。而有待於後世者。惟觀其義理之如何耳。若以事在先朝。而不敢議到。則衮貞之惡。何以追律。而元衡之僞勳。亦不當追削耶。先正臣李珥極言竭論。而先朝亦未嘗以事在先朝爲罪。豈非今日之所當監法者耶。徐有寧疏中。有曰。亂逆之生。亦有聲氣之相類。事件之適符。其論今日之逆本。而以辛壬已驗之事證之者。尤極明正。衆論翕然。輿情稱快。而殿下不留三思。遽加之罪。臣竊惜之。臣謂前大司憲徐有寧罷職之典。極先還收。以伸一國之公議。以開臺端之敢言。不勝幸甚。答曰。省疏具悉。徐有寧處分。其在鎭世道之道。豈但止此。而竊附惜鳥卵之義。旣賜溫批。略示薄警。則還寢之請。得非妄乎。爾其勿辭察職。
정조 3년
己亥十月二十六日。兼春秋朴行淳。宗簿寺啓目。安春君烿。莫重法講。不卽待令。杖一百。公罪收贖。何如。啓。傳曰。功議各減一等爲良如敎。
정조 3년
己亥十月二十六日辰時。上御誠正閣。左副承旨入侍時。左副承旨朴祐源。假注書徐鼎修。記事官權應奎金健修。以次進伏訖。上命書傳敎曰。景慕宮冬享祭祭官塡差時。其在重事體之道。不可無郞官。吏曹郞廳口傳差出。又命書傳敎曰。朝紙謄布。是係政令。每令申飭捧講。仔細校準。至於昨日朝報。而尤不成說。以此訛本傳示。則必惑四方之聽聞。所失非細。當該承旨李世奭遞差。又命書傳敎曰。左右史不備。前翰林徐龍輔口傳付職。牌招察任。又命書傳敎曰。翰林極爲苟艱。斯速圈點事。申飭本館。又命書傳敎曰。翰圈旣令申飭爲之。奉命在外。翰林催促上來。上曰。承旨前望單子入之。新除授承旨。待下批牌招察任。出榻敎命退。諸臣以次退出。
정조 3년
己亥十月二十六日午時。上御誠正閣。左副承旨入侍時。左副承旨徐有防。假注書徐鼎修。記事官金健修徐龍輔。以次進伏訖。上謂龍輔曰。其間久爲休息矣。龍輔曰。惶感不敢仰對矣。上謂有防曰。完伯何時下去耶。有防曰。欲於二十九日下直矣。上命有防讀奏公事訖。上曰。待大司憲出仕。推緘承受。使之卽爲擧行。可也。命書傳敎曰。兵曹郞廳有闕之代。口傳擇差。命退。諸臣以次退出。
정조 3년
己亥十月二十六日申時。上御誠正閣。召對入侍時。參贊官朴祐源。侍讀官李儒慶。檢討官朴天行。假注書徐鼎修。記事官金健修徐龍輔。以次進伏訖。儒慶進讀陸宣公奏議。自右希顔奉宣。止伏候進止。上曰。下番讀之。天行讀。自臣伏見。止時不可失也。儒慶曰。唐德宗人品。不過中主以下。而得如陸贄之賢者。猶不能信任。而用盡其才。千載之下。實爲慨惜。且德宗病處。在於猜忌刻薄。故雖是任用之人。亦不敢盡其才。則唐室之漸弱。安得免乎。此等處實爲後世鑑戒之資矣。天行曰。唐德宗本無可稱之德。而以其猜疑之事觀之。在朝之臣。無不側足而立。不敢出言奏事。而至於陸贄。則有問則言。言無不盡。辭旨懇惻。令人感動。德宗若言聽而計從。則其時庶有實效矣。此等處亦可以推類而見之矣。上曰。經筵先退。命書傳敎曰。咸原府院君事。不但以事在先朝。莫敢議到。則臺臣疏中。以衮貞之追律。元衡之削勳。取以譬之者。何嘗彷彿於今日耶。又若乙丙之逆與辛壬諸賊。聲氣相類云云。予則又以爲不然。噫。乙丙之徒。與辛壬之類。臭味何相似也。言論豈或近乎。然而卒乃爛漫同歸一轍者。眞所謂與亂同道。罔不亡也。蓋其聲氣也。人固不類。事則相類。此有乙丙之變。彼有辛壬之禍。其不類而類之。祟在於始。因甲乙之爭。轉相乖激而然也。此亦不可不使言者。知其類不類之辨也。日前都憲之處分。非不知優容臺閣。翕受敢言之義。而事係世道。一或壞防。則燎原之火。旣熄復熾。鎭安之策。乍務旋忽。惟予靖朝著保朝紳之意。果安在哉。此所以賜其批罷其職。而略略提撕。平平調劑。以期兩不失當之歸也。且於本事。有不可不伸言者。先大王嘗以咸原家事有諄諄之敎。若曰。予之視咸原家。如光城驪陽慶恩家。槪以予事我皇嫂如事慈聖故也。若以不忍聞之語。及於咸原。則皇嫂之意果若何哉。皇嫂不豫。予亦不安爲敎。非徒小子之承聞。逮事先王之舊臣。夫孰有不知者乎。噫。予言之不詳。則近日廷臣。亦安能曉予之所秉執也。嗣後諸臣章奏。毋或更提玆事。貽慼我先王之靈也。竝須知悉。且以臺疏語意言之。旣擧都憲疏中四條所陳事曰。以實出忠愛云。而夷考此疏。只拈咸原一事。斷斷爲說。其他諸件。漫若相忘。嚴於舊逆者。或有遺忽於新逆而然也歟。溯於久遠者。或有不屑於目下而然也歟。究厥緩急疾徐。亦沒着落甚矣。然猶不罪者。優之假之。期使自訟。以礪他言責之臣。亦以此令。持平尹得孚知之。命退。諸臣以次退出。
정조 3년
行都承旨李衍祥坐。左承旨李得臣坐。右承旨金文淳坐。左副承旨徐有防坐直。右副承旨朴祐源坐直。同副承旨李義弼坐。注書二員未差。假注書李錫夏仕徐鼎修仕直。事變假注書吳翼煥仕。
정조 3년
又啓曰。刊聖誌狀璿源譜略。凡例及跋文製進。旣有成命。已至多日。而尙不擧行。事甚未安。大提學黃景源疏批已下。卽爲牌招。何如。傳曰。允。
정조 3년
傳于朴祐源曰。俄者入侍承旨入侍。禮房承旨持祭報府。同爲入侍。
정조 3년
奎章閣提學前望單子入之。李徽之落點。奎章閣直閣前望單子入之。金宇鎭落點。
정조 3년
吏曹口傳政事。兼校書校理單金宇鎭。
정조 3년
徐有防啓曰。大提學黃景源牌不進推考傳旨。今方捧入。而成命之下。日事違召。尙不擧行。事體所在。誠爲未安。更爲牌招。何如。傳曰。允。
정조 3년
金文淳啓曰。大提學黃景源四牌不進推考傳旨。今方捧入。而成命之下。連違召命。尙不擧行。事體所在。極甚未安。所當更請牌招。而係是一日五牌。何以爲之。敢稟。傳曰。更爲牌招。
정조 3년
徐有防。以禮曹言啓曰。來十一月初十日睿順聖哲莊僖王大妃殿誕日。百官陳賀習儀。以同月初三日磨鍊。節目啓下矣。景慕宮親祭散齋相値。故更令日官推擇。則來十一月初八日爲吉云。百官陳賀習儀。以此日退行。何如。傳曰。習儀則置之。
정조 3년
李得臣。以兵曹言啓曰。今十月二十五日長湍府使魚錫定。自敦化西挾門入來。鳴申聞鼓。所當下該曹推問。而係是二品宰臣。有難循例擧行。令攸司稟處。何如。傳曰。允。令該府卽爲捧供以入。
정조 3년
朴祐源。以兵曹言啓曰。來十一月初五日大駕詣景慕宮。初六日冬享祭親行時。以何營軍兵隨駕。何營軍兵留陣。而禁軍及馬步軍。以幾番幾哨磨鍊乎。敢稟。傳曰。以訓局步軍十哨。馬軍二哨及禁軍三番隨駕。以御營廳留陣。
정조 3년
朴祐源。以兵曹言啓曰。卽伏見黃海兵使具以謙習操後試射放中不中及各山城所在。各邑軍器與各鎭軍器執頉啓本。則各邑鎭城堞什物。故無大段欠缺處。而守護修葺之道。不可不申飭。故各該監色爲先從輕重決棍後。使之卽速修改之意嚴飭云矣。其所破傷。雖無大段欠缺。不過些少軍物。則各邑鎭常時趁不着意修改。致有此執頉之擧。其在重戎務之道。不可無飭。各邑鎭當該守令邊將。推考警責。何如。傳曰。允。
정조 3년
朴祐源。以兵曹言啓曰。景福宮衛將崔澤。身病沈重。時月之內。差復無期。呈狀乞遞。今姑改差。何如。傳曰。允。
정조 3년
朴祐源。以訓鍊都監禁衛營御營廳言啓曰。依下敎。三營砲手。終日跟捕。尙未得蹤跡。誠不勝惶恐。別定將校。多率善放砲手。連加搜捕於城內外諸處之意。敢啓。傳曰。知道。
정조 3년
金文淳。以義禁府言啓曰。因兵曹啓辭。鳴申聞鼓人長湍府使魚錫定。令該府卽爲捧供事。命下矣。魚鍚定今方待命。卽爲拿囚之意。敢啓。傳曰。知道。
정조 3년
持平尹得孚啓曰。臣昏謬顚錯。初豈近似於淸朝耳目之任。而隨事僨誤。輒蒙假借之恩。感激洪私。冒沒隨行矣。適見徐有寧處分之過當。猥陳愚見。竊附匡救之忱矣。及承批旨。誨責諄切。臣方惶凜待罪。不省攸措。繼而得伏見傳旨下者。十行嚴敎。莫非臣僭妄之罪。臣奉讀未半。不覺惶汗之浹背。感淚之被面也。嗚呼。臣雖愚昧。寧不知鎭世道靖朝著之聖意。而有寧。以覆巢餘卵。得居風憲之長。拈出漏網之一巨魁。奮不顧身。極口論列。似若可奬而不可罪。臣疏中衮貞元衡之譬。只取其追律一款而已。乙丙辛壬之聲氣相類。只謂其謀危聖躬之一段。而辭不達意。致有此責敎之丁寧。此已萬萬愧悚。而至於先大王諄諄之敎。則臣雙擎悲咽。不知所云。第此事在先朝則視同諸國舅之家。誠爲盛德事。而在聖上則恐不可一向容覆。公議旣出之後。亦恐沮遏不得。有寧疏四條中。其所被罪者。在此一事。故草草數語。只及於舊逆。有若遺忘新逆。自歸於沒着落之科。此莫非臣平日言議短拙。誠意淺薄。不能仰孚於君父之致。臣何敢一刻抗顔於臺次乎。請命遽斥臣職。答曰。勿辭。金文淳啓曰。持平尹得孚再啓煩瀆。退待勿論矣。傳曰。知道。
정조 3년
判敦寧具允鈺疏曰。伏以。臣卽一駑劣下品人也。殿下不知臣如此。畀之以莫重之任。臣受命踧踖。無所逃遁。遂乃處禁密之地。嘗朝夕之膳。此豈如臣疎賤所可承當者哉。夙夜畏懼。如履薄氷。一日二日。苟冀無罪者。三年于玆矣。日昨撤罷之命。出於不意。下情愕然。如有所失。及夫帳殿入侍也。恩敎鄭重。晉秩有命。固已萬萬惶感。而至於十二字恩綸之宣賜。尤是格外。諭之以著勞。申之以宥過。有若鐵劵之頒降。殆是千古人臣所未得者。臣雙擎奉玩。惝怳若夢境。殆不知所以自措也。噫。假使臣有筋奔走之勞。特不過職分內事。而獲免大段罪戾者。莫非王靈攸曁。何嘗有一毫可紀之功。而恩數之荐疊。一至此哉。臣雖闔門糜粉。未足以圖報萬一。只自感泣而已。夫輔國。重秩也。非人人所可濫叨者。況臣私義。尤有所異於人者。兄弟之一時竝據。古所未聞。寒門盈滿之懼。冞增怵愓。以公以私。何敢唐突承膺。而咫尺面命之下。不敢辭遜。雖不得不顚倒祗肅。退歸私次。悸懍尙切。玆敢冒入文字。仰暴衷懇。伏乞聖明。特賜俯諒。收臣新授之資級。以重名器。以安私分。不勝幸甚。答曰。省疏具悉。陞秩意在。卿其勿辭行公。
정조 3년
大提學黃景源疏曰。伏以。臣伏奉除命。復授以文衡之職。臣誠驚駭震惕。莫省攸措也。臣之情勢。有不敢冒塵三館。故數年前復叨此職。四違嚴召。引義乞免。幸蒙天地之仁。日月之明。曲賜鑑諒。特許遞免。臣至今惶隕感激。不知涕淚之交流也。今玆復授之命。又何爲而至也。以年則已過休致之歲。鬼事將迫。不可復責以翰墨之事也。以情則屢被彈劾之言。僇辱荐加。不敢自居以館閣之長矣。然則殿下之所以復授者。不過假一時之寵命。甚非所以重文衡也。往年諫臣之論臣者。臣已忘之。然臣始被劾於金養心。此未拜文衡之前也。再被劾於洪相直。此已拜文衡之後也。所被人言。若是其深且切也。故前後力辭此職者。良有以也。近世原任文衡者。雖被違言。而至於擧代則未嘗辭也。然諫臣猶以爲非。況復拜必遞之職。寧有去就之可論者邪。嗚呼。臣冒叨此職。居然已十四歲矣。螻蟻之賤。積受蹈藉。臣中夜追思往事。未嘗不寢驚而夢愕也。今桑楡垂盡之年。復叨此職。又何可喪廉忘恥。自歸於四維之外哉。召命之下。無以祗承。具陳誠懇。上瀆宸嚴。伏惟聖慈。俯賜矝諒。亟遞臣文衡之任。以靖私義。以安微分。不勝幸甚。答曰。省疏具悉。以卿宿礪何循例讓。所辭不允。卿其從速行公。
정조 3년
戶曹判書金華鎭疏曰。伏以。臣過蒙恩造。猥叨重任。寤寐感激。豈不欲圖報萬一。而蔑劣之才。了無措劃。疎闇之性。每多顚錯。受命十朔。何事自效。早晩僨誤。必無幸矣。雖以今番門額事言之。初因傳敎之錯聽。而自歸昏謬。終承仍揭之下敎。而不善周旋。事體所重。只知塡金之惶悚。懸額是急。不覺改塗之忽遽。未及稟旨之前。竟犯違命之科。伊時事狀。雖不敢費辭自明。若臣妄率之失。無所逃罪。今何可諉之郞僚。厭然爲倖免之計哉。日昨飭敎之下。雖承入侍之命。以此竢譴之蹤。末由冒膺。荐違召牌。伏地惶隕。靡所容措。連値齋日。今始露章自列。伏乞聖明。重勘臣辜犯。以勵臣分。少安私心。不勝幸甚。答曰。省疏具悉。若此則其將拘於判書之顔。不罪郞官乎。卿其勿辭。從速行公。
정조 3년
持平沈樂洙疏曰。伏以。人臣事君。其義有二。量能度力。審於去就。一事不能效職。一日不敢居位者一也。怵畏分義。惟命是趨。雖莫效於盡職。要自期於殫誠。至於力所不及。心所不逮。則惟俟罪戾而止者一也。今臣之叨歷三司。已周歲矣。識不足以辨事。言不足以動人。伈伈就列。尙未蒙合辭之一允。而猶自因仍低回。則顧何論於量度之義。而竊自附於奔走之計耳。噫嘻。合啓之爲虛文久矣。如臣愚陋。固無以一言格天。則惟是日日詣臺。以自盡於殫誠之義。而不幸臣之舊患風眩。忽添頃日詣臺之後。欲起還仆。無以自强。於是乎臣於事君之義。二者俱失。而怛然寸心。若不容於枕席轉側之際矣。況今藎臣纔已休退。聖念益軫憂勤。正是淬勵群工。振刷百度之時。則宜先擇其剛方自重之士。置之臺閣耳。雖使臣無疾。粗效於奔走之列。而猶不可如舊苟充。又況此亦不得自力者乎。此臣所以不得不號呼天門。煩尺疏而冀遞職名者也。臣於陳病乞免之中。敢有瞽言之附陳。前後諸臣之以招賢爲請者多矣。殿下未嘗不納。而所致之賢。乍至旋歸。未聞一言之見用。則或疑殿下之於求賢。侈虛禮而少實心也。至於一儒臣之歷過城外。竟不造朝。則或不幾於過路要致。猶有欠於招延之誠乎。見今國勢甚孤。人心靡定。惟彼諸賢。苟可以召而致之。則其言雖若過高。其議雖若太激。而所以扶國脈而鎭世道者。必在於不知之中。此非臣言。亦國人之所共言也。惟冀聖明之留意焉。臣方治疏。猥蒙召牌之儼臨。病情添劇。如右所陳。情自阻於殫誠。罪則犯於逋命。惶懼踧踖。無所自容。伏願聖明。治臣之罪。以肅朝綱。遞臣之職。以安私分。俾得少加調治。稍尋生路。庶可以復得自力於奔走之末矣。省疏具悉。所陳思欲加之意焉。爾其勿辭察任。
정조 3년
己亥十月二十七日。兼春秋朴行淳。宗簿寺啓目。安春君烿。莫重法講。未及待令。照律施行。何如。啓。傳曰。依允。
정조 3년
己亥十月二十七日辰時。上御誠正閣。軍士房承旨入侍時。右副承旨朴祐源。假注書徐鼎修。記事官金健修徐龍輔。以次進伏訖。上命祐源讀奏公事訖。命書判付。上曰。奉命翰林。何時當入來云耶。祐源曰。昨有催促上來之敎。故自本館卽令知委。而上來遲速。姑未聞矣。命書傳曰。閣臣不備。提學直閣前望單子入之。命退。諸臣以次退出。
정조 3년
己亥十月二十七日未時。上御誠正閣。軍士房承旨。禮房承旨入侍時。左副承旨徐有防。右副承旨朴祐源。假注書徐鼎修。記事官權應奎金健修。以次進伏訖。上命有防等讀奏各房公事。仍命書義禁府公事判付。命書傳敎曰。新除授奎章閣提學李徽之。已於一提學徐命膺在藩時。兼帶之例有之。使之遞來後肅謝事。分付。又命書傳敎曰。奎章閣提學李徽之仍察。傳敎以下諭爲之。命退。諸臣以次退出。
정조 3년
己亥十月二十七日申時。上御誠正閣。坐直承旨與宣傳官入侍時。右副承旨朴祐源。假注書徐鼎修。記事官徐龍輔鄭東浚。宣傳官沈默之。以次進伏訖。上曰。自古後苑。多有虎豹踰入之事。而每令捕捉矣。今番亦有虎跡。故使之設機穽捕捉。而尙未捕云。軍門擧行。可謂駭然矣。命書傳敎曰。近來虎患。如是狼藉。至於昨日。蹤跡尤甚無疑。今番又復如前不捉。則亦可謂軍門有紀律乎。以此申飭。期於捉得。命退。諸臣以次退出。
정조 3년
行都承旨李衍祥病。左承旨李得臣坐。右承旨金文淳坐。左副承旨徐有防坐。右副承旨朴祐源坐直。同副承旨李義弼坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
徐有防啓曰。明日常參經筵。拜表相値。視事頉稟。傳曰。知道。
정조 3년
徐有防啓曰。摠戎使李柱國。以本廳別驍士都試試取事。今方出去矣。所佩密符及兼帶左邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 3년
大司憲前望單子入之。趙時俊落點。
정조 3년
掌令前望單子入之。申致權落點。
정조 3년
假注書徐鼎修書啓。臣敬奉聖批。馳往傳諭于廣州沙川司憲府掌令金鍾厚所住處。則以爲。臣荐違恩召。投章徑歸。負罪至重。恭竢嚴譴。聖度如天。特賜原貰。從以卽賜批答。又命近侍。趕及窮巷。臣秪奉拜讀。辭敎之優渥懇摯。去而有加。臣非木石。寧不感泣。第其區區迷執。今亦如昨。終不敢爲變動之計。孤負恩眷。展轉至此。是豈爲人臣子所敢安者哉。惟早被誅罰。可以肅朝綱而礪臣分耳。伏地戰悸。不知所達云矣。敢啓。傳曰。知道。
정조 3년
徐有防。以儀軌廳郞廳。以都提調意啓曰。三都監儀軌。旣已畢修正。移送春秋館之意。敢啓。傳曰。知道。
정조 3년
金文淳。以刑曹言啓曰。唐錢買賣罪人等今日內決放事。命下矣。安州人金遠聲。京居床廛人林重新。以私鑄錢知情買使之律。各決杖一百。竝流三千里定配。米廛人閔重瑗。以林重新之隨從。減一等決杖一百。徒三年定配。義州人申處坤邊得元等。以不應爲事理重之律。各決杖八十。其餘全光烈等十一人。以詐欺官私。以取財物。而一貫以下杖六十之律。各決杖六十。金重賢。以金遠聲之子。依家人共犯。只坐尊長之律。勿論。安州囚金弘肇柳天采黃子運金龍麟等。竝自本道分輕重勘處事。發關分付于該道道臣之意。敢啓。傳曰。知道。
정조 3년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海亟令王府。刻期發捕嚴鞫得情。請李璟金默行兪纘柱韓後良金奎五等。亟令王府。嚴鞫得情。請申大年亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
己亥十月二十八日午時。上御誠正閣。禮房承旨入侍時。左副承旨徐有防。假注書徐鼎修。記事官金健修鄭東浚。以次進伏訖。上命有防讀奏公事。上曰。旣有翰圈之命。而尙不擧行何也。有防曰。在外翰林尙未入來故似然矣。上命書傳敎曰。翰圈更待下敎擧行。以慶尙監司李在簡薦新及進上靑魚。限內不得封進。惶恐待罪啓本。命書傳敎曰。勿待罪事回諭。命退。諸臣以次退出。
정조 3년
己亥十月二十八日申時。上御誠正閣。坐直承旨入侍時。右副承旨朴祐源。假注書徐鼎修。記事官徐龍輔鄭東浚。以次進伏訖。上命讀義禁府公事。仍命書判付訖。命書傳敎曰。明日拜表。一司不備云。山林外。在外臺諫許遞。前望單子入之。待下批牌招察任。以持平沈樂洙牌招啓辭。命書傳敎曰。牌招。上曰。近來夜漏甚長。實難消遣。仍命祐源與史官輪讀宋史第三卷各數板後。命退。諸臣以次退出。
정조 3년
行都承旨鄭民始坐。左承旨李得臣坐。右承旨金文淳坐。左副承旨徐有防坐。右副承旨朴祐源坐直。同副承旨李義弼坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
金文淳啓曰。持平尹得孚引避退待。已至多日。而掌令申致權。持平沈樂洙牌不進。尙未處置。事甚未安。諫院除在外外。大司諫徐有元。正言李濟萬。竝卽牌招。以爲處置之地。何如。傳曰。允。
정조 3년
以掌令申致權。持平沈樂洙牌不進罷職傳旨。傳于金文淳曰。只推。
정조 3년
金文淳啓曰。持平尹得孚引避退待。已至多日。尙未處置。事甚未安。掌令申致權。持平沈樂洙。旣有只推之命。竝卽牌招。以爲處置之地。何如。傳曰。允。
정조 3년
金文淳啓曰。大司憲趙時俊陳疏入啓。執義兪彦鏶在外。掌令金鍾厚在外。申致權牌不進。持平沈樂洙牌不進。尹得孚引避退待。今日以監察茶時之意。敢啓。傳曰。知道。
정조 3년
傳于李義弼曰。左副承旨與三使臣全羅監司同爲入侍。
정조 3년
左承旨李得臣。右承旨金文淳。左副承旨徐有防。右副承旨朴祐源。同副承旨李義弼。伏以。是月純陰之月也。半夜一聲。又何爲而發也。向於季秋之烖。君臣上下。猶且恐懼警惕。思所以修省消弭之方。況在此月而此雷乎。臣等伏見夜下備忘。責躬之敎。求助之意。丁寧懇惻。有足以上格天心。下答群情。臣等聚首奉讀。竊不勝欽仰感歎。假使臣等刺口盡言。寧有出於此者乎。噫。言官之顧瞻。論思之容悅。朝象民憂之一切擔却。實是今日之膏肓。此固群下之罪。而亦豈非殿下有以啓之耶。嗚呼。殿下之求言。非不切矣。而謇諤無聞者。是虛受之量。有所未盡也。殿下之開講。非不勤矣。而啓沃無效者。顧問之誠。有所未盡也。董飭之敎每下。宵旰之念恒切。而朝象有泮渙之歎。民生有困瘁之憂者。殿下正朝廷之實政。爲民生之實德。亦有所未盡而然也。十分工夫。一半分未盡。則猶未謂之極工。況今許多未盡分者。豈止一半而已哉。今以聖諭中却步求前。反鑑索照之敎觀之。殿下旣知其如是爲病矣。其所以對症投劑之道。惟在於行之一字。殿下之病。若在於却步。則何不進其步而加竿頭之工。殿下之病。若在於反鑑。則何不磨其鑑而開半畝之光乎。進步在於身。磨鑑在於心。倘我殿下於身心上實下工夫。則前所謂許多未盡分者。不患不到聖人極處。何憂乎言官之顧瞻。論思之容悅。朝象民憂之一切擔却也。惟殿下懋哉懋哉。答曰。陳規之說。無非切實。當留意矣。
정조 3년
傳于朴祐源曰。右副承旨入侍。
정조 3년
都承旨前望單子入之。鄭民始落點。
정조 3년
傳于李義弼曰。新除授承旨牌招察任。
정조 3년
傳于李義弼曰。日寒如此。三營門軍士墻外搜捕者幾名。知入。
정조 3년
傳于朴祐源曰。內外搜捕軍卒。知其名數。自各其營卽爲饋粥。搜捕武藝別監。亦自訓局饋粥事。分付。
정조 3년
備忘記。俄因獻納趙鍚穆疏。繼因大司憲趙時俊疏。有令廟堂稟處之命。本事關係民隱。豈可以陳腐視之。作爲休紙也。明日次對。適有所愼。雖命停止。當於數日內。欲爲晉接。使廟堂之臣。預爲消詳。登筵日稟處。